আবু সালামা আল-খাল্লাল

**আবু সালামা হাফস ইবনে সুলায়মান খাল্লাল** (  ) ছিলেন একজন উমাইয়া বিরোধী ধর্মপ্রচারক এবং আব্বাসীয় বিপ্লবের সূচনাকারী হাশিমিয়া আন্দোলনের অন্যতম প্রধান নেতা। ৭৪৯ সালের সেপ্টেম্বর-নভেম্বর মাসে তিনি কুফার *কার্যত* শাসক ছিলেন এবং বিপ্লবের প্রধান হিসেবে একজন আলীয়কে খলিফা হিসেবে প্রতিষ্ঠা করার চেষ্টা করেন। কিন্তু তার প্রচেষ্টা ব্যর্থ হয় এবং খোরাসানি সেনাবাহিনী আব্বাসীয় আবুল আব্বাস আল-সাফফাহকে খলিফা হিসেবে স্বীকৃতি দেয়। তিনি নিজ পদে বহাল ছিলেন; কিন্তু আলীয় প্রবণতার কারণে কিছুদিন পরেই আব্বাসীয়রা তাকে হত্যা করে।

## জীবনী
আবু সালামা মূলত কুফার বাসিন্দা ছিলেন। তিনি প্রাথমিক জীবনে একজন দাস ছিলেন; পরে তাকে মুক্ত করা হয়। আনুমানিক ৭৪৪ সালে বুকাইর ইবনে মাহানের মৃত্যুর পর তিনি কুফায় হাশিমিয়া আন্দোলনের নেতা হন।

হাশিমিয়া একটি গোপনীয় রাজনৈতিক ও ধর্মীয় আন্দোলন ছিল, যা তৎকালীন শাসকগোষ্ঠী উমাইয়াদের অত্যাচারী ও অনৈসলামি বলে মনে করত এবং তাদের বিরুদ্ধে গোপনে কাজ করত। সেই সময় এই আন্দোলনের নেতৃত্ব বাস্তবে বনু আব্বাসের সদস্যদের হাতে ছিল। তবে তারা সরাসরি সামনে আসতেন না। এ আন্দোলনটি প্রকাশ্যে *'মুহাম্মদের পরিবার থেকে নির্বাচিত ব্যক্তি*' (আল-রিদা মিন আলে মুহাম্মদ) নামে এক রহস্যময় নেতার নামে  পরিচালিত হতো। এটি মুসলিম সমাজে প্রচলিত সেই প্রত্যাশাকে প্রতিফলিত করত যে, একদিন এমন একজন ন্যায়পরায়ণ নেতা আবির্ভূত হবেন যিনি কুরআন ও সুন্নাহ অনুযায়ী শাসন করে মুসলমানদের মধ্যে প্রকৃত ন্যায়বিচার প্রতিষ্ঠা করবেন।

অবশেষে আব্বাসীয় বিপ্লবের সময় খুরাসান থেকে আগত বাহিনী ৭৪৯ সালের আগস্টে কুফায় পৌঁছে যায় এবং পথে উমাইয়া বাহিনীকে পরাজিত করে। শহরে বিদ্রোহ শুরু হয় এবং ২ সেপ্টেম্বর কুফার দরজা খুরাসানী বাহিনীর জন্য খুলে দেওয়া হয়। উমাইয়া শাসন থেকে মুক্ত হওয়ার সঙ্গে সঙ্গেই আব্বাসীয় বংশের সদস্যরা কুফায় এসে জড়ো হতে থাকেন। তবে তখন হাশিমিয়া আন্দোলন কার্যত নেতৃত্বহীন হয়ে পড়; কারণ তাদের ইমাম ইব্রাহীম ইবনে মুহাম্মাদকে উমাইয়ারা হাররান শহরে হত্যা করে।

কিছু সূত্র অনুযায়ী, ইব্রাহিম তার উত্তরসূরি হিসেবে তার ভাই আবুল আব্বাস আল-সাফফাহকে মনোনীত করেন। কিন্তু আবু সালামা আবুল আব্বাস বা অন্য কোনো আব্বাসীয় নেতাকে অবিলম্বে স্বীকৃতি দিতে প্রস্তুত ছিলেন না। বরং তিনি আন্দোলনের নেতৃত্বে একজন আলীয়কে ( আলির বংশের কাউকে) বসাতে আগ্রহী ছিলেন। এ জন্যে তিনি আব্বাসীয়দের গোপনে থাকতে নির্দেশ দেন এবং এমনকি তাদের যাতায়াতের খরচ দিতেও অস্বীকার করেন।

বিপ্লব সফল হওয়ার পর সৈন্য ও জনগণ আবু সালামাকে ওয়াজির আল-মুহাম্মদ (“মুহাম্মদের পরিবারের সহায়ক”) উপাধিতে ভূষিত করে। এই নাম থেকেই এক প্রজন্ম পরে আব্বাসীয়দের ওয়াজিরিয়ত (ওয়াজির পদ) নামের উৎপত্তি হয়। তিনি তখন কুফার প্রশাসনের যাবতীয় দায়িত্ব গ্রহণ করেন এবং এদিকে হাশিমিয়ার অনুসারীরা সেই প্রতীক্ষিত ‘নির্বাচিত নেতার’ পরিচয় প্রকাশ করার জন্য অধীর আগ্রহে অপেক্ষা করছিল।

আবু সালামা খুরাসানি শিবিরে গিয়ে বিভিন্ন আলীয় প্রার্থীর সঙ্গে আলোচনা শুরু করেন। এতে তাঁর উদ্দেশ্য ছিল এমন একজনকে খলিফা বানানো, যাকে সামনে রেখে তিনি নিজে প্রকৃত ক্ষমতার নিয়ন্ত্রক হতে পারবেন। এজন্য তিনি জাফর আস-সাদিক, আব্দুল্লাহ ইবনে হুসাইন ও উমর ইবনে আলির সঙ্গে যোগাযোগ করেন। কিন্তু তারা কেউই সরাসরি প্রস্তাব গ্রহণ করেননি; কেউ স্পষ্টভাবে প্রত্যাখ্যানও করেন, আবার কেউ শর্ত নিয়ে দ্বিধায় থাকেন।

এই সময় খুরাসানি বাহিনীর এক কমান্ডার আবুল জাহাম আবু সালামার পরিকল্পনা বুঝতে পারেন এবং তাকে ব্যর্থ করার উদ্যোগ নেন। তিনি বারো জন গুরুত্বপূর্ণ সামরিক নেতাকে নিয়ে কুফায় আবুল আব্বাস আল-সাফফাহের কাছে আনুগত্যের শপথ (বাইয়াত) করেন। ফলে পরিস্থিতির চাপে আবু সালামাও শেষ পর্যন্ত আবুল আব্বাসকে স্বীকৃতি দিতে বাধ্য হন। পরের দিন ২৮ নভেম্বর আবুল আব্বাসকে আনুষ্ঠানিকভাবে খলিফা ঘোষণা করা হয়।

নতুন খলিফা আবু সালামাকে প্রধান মন্ত্রী হিসেবে রাখলেও তার প্রতি সন্দেহ পোষণ করতেন। তাই তিনি তাকে সরিয়ে দেওয়ার পরিকল্পনা করেন এবং খুরাসানের নেতা আবু মুসলিম খুরাসানির কাছে অনুমতি চান। আবু মুসলিম শুধু সম্মতি দেননি, বরং তাকে হত্যার জন্য একজন লোকও পাঠান। শেষ পর্যন্ত আবু সালামাকে হত্যা করা হয় এবং এর দায় খারিজি বিদ্রোহীদের ওপর চাপিয়ে দেওয়া হয়। 

## তথ্যসূত্র


## সূত্র
* 
* 
* 
* 

* 
* 
* 

বিষয়শ্রেণী:উমাইয়া খিলাফতের বিরুদ্ধে বিদ্রোহ
বিষয়শ্রেণী:আলীয়